b'\n_START_ARTICLE_\nWilliam Kidd\n_START_SECTION_\nKiddin ura kaapparina\n_START_PARAGRAPH_\nKidd sai merirosvon maineen alun perin kaapparimatkansa rahoittaneilta yhteisty\xc3\xb6kumppaneiltaan, jotka omien valtataisteluidensa ja sis\xc3\xa4isten kiistojensa vuoksi mieluummin pettiv\xc3\xa4t Kiddin kuin vaaransivat oman maineensa. Kaappariluvan Kidd sai Englannista, jossa nelj\xc3\xa4 vaikutusvaltaista aatelista rahoitti kaapparimatkan ja rakennutti Kiddille t\xc3\xa4t\xc3\xa4 matkaa varten laivan Adventure Galleyn. Luvan matkalleen Kidd sai Englannin kuninkaalta, jota h\xc3\xa4n ei kuitenkaan itse koskaan p\xc3\xa4\xc3\xa4ssyt tapaamaan._NEWLINE_Kidd palasi 1696 New Yorkiin, jossa h\xc3\xa4n asui vaimonsa Sarahin kanssa. H\xc3\xa4n palasi uudelle mantereelle v\xc3\xa4rv\xc3\xa4\xc3\xa4m\xc3\xa4\xc3\xa4n miehist\xc3\xb6\xc3\xa4 merirosvojahtiin, koska siihen aikaan Englanti oli sodassa Ranskaa vastaan ja Englannissa oli pulaa miehist\xc3\xb6st\xc3\xa4. New Yorkissa oli my\xc3\xb6s paljon vanhoja merirosvoja, joille kelpasi merirosvojen mets\xc3\xa4st\xc3\xa4misest\xc3\xa4 saatava palkkio. New Yorkista saamansa miehist\xc3\xb6n kanssa Kidd suuntasi kohti Madagaskaria ja silloista It\xc3\xa4-Intiaa, jossa suurin osa merirosvoista majaili. Kiddin tavoitteena oli vangita ainakin yksi merirosvo (esimerkiksi Robert Culliford, Thomas Tew tai John Ireland)._NEWLINE_Kiddi\xc3\xa4 kohtasi matkalla kuitenkin huono onni. Jo alkumatkasta h\xc3\xa4nt\xc3\xa4 vaadittiin luovuttamaan osa miehist\xc3\xb6st\xc3\xa4\xc3\xa4n Englannin laivaston palvelukseen. Kidd kielt\xc3\xa4ytyi ja purjehti y\xc3\xb6n pimeydess\xc3\xa4 pakoon, mink\xc3\xa4 j\xc3\xa4lkeen laivaston komentaja alkoi levitt\xc3\xa4\xc3\xa4 huhua Kiddin k\xc3\xa4\xc3\xa4ntymisest\xc3\xa4 merirosvoukseen. T\xc3\xa4m\xc3\xa4 kiihdytti Kiddin yhteisty\xc3\xb6kumppanien aloittamaa huhumylly\xc3\xa4, jossa kerrottiin kapteeni Kiddin teoista merirosvona. Kun Kidd viimein saapui It\xc3\xa4-Intian merille, kaikki osapuolet kohtelivat h\xc3\xa4nt\xc3\xa4 merirosvona ja ampuivat kohti jo h\xc3\xa4net n\xc3\xa4hdess\xc3\xa4\xc3\xa4n._NEWLINE_Kiddin ep\xc3\xa4onni jatkui, eik\xc3\xa4 h\xc3\xa4n l\xc3\xb6yt\xc3\xa4nyt merirosvoja yli vuoteen. Kun Kidd viimein l\xc3\xb6ysi laivan, joka oli ilman saattuetta eik\xc3\xa4 ollut englantilainen \xe2\x80\x93 eli periaatteessa luvallinen kohde englantilaiselle kaapparialukselle \xe2\x80\x93 h\xc3\xa4n ei suostunut kaappaamaan sit\xc3\xa4, sill\xc3\xa4 se ei ollut merirosvoalus. Miehist\xc3\xb6, jolle oli luvattu rikkauksia merirosvojen mets\xc3\xa4st\xc3\xa4misest\xc3\xa4, tuli eritt\xc3\xa4in tyytym\xc3\xa4tt\xc3\xb6m\xc3\xa4ksi, ja pian laivalla puhkesi kapina. Yksi kapinan johtajista oli tykkimies William Moore, joka joutui sanaharkkaan Kiddin kanssa. Riidan p\xc3\xa4\xc3\xa4tteeksi Kidd heitti puusangon Mooren p\xc3\xa4\xc3\xa4h\xc3\xa4n. Moore kuoli vammoihinsa seuraavana p\xc3\xa4iv\xc3\xa4n\xc3\xa4._NEWLINE_T\xc3\xa4m\xc3\xa4n j\xc3\xa4lkeen Kidd tavoitti Ranskan lipun alla purjehtivan aluksen Quedagh Merchantin, joka kaapattiin. T\xc3\xa4ll\xc3\xa4 aluksella oli my\xc3\xb6s englantilaista omaisuutta, ja kun tieto aluksen kaappaamisesta kiiri Englantiin asti, Kiddi\xc3\xa4 viimeist\xc3\xa4\xc3\xa4n pidettiin kaikkien aikojen suurimpana merirosvona._NEWLINE_Quedagh Merchantin kaappauksen j\xc3\xa4lkeen Kiddill\xc3\xa4 oli viimein riitt\xc3\xa4v\xc3\xa4sti kaapattua omaisuutta, jotta kaappariretken rahoittajat olisivat tyytyv\xc3\xa4isi\xc3\xa4, joten Kidd p\xc3\xa4\xc3\xa4tti lopettaa retken ja palata takaisin l\xc3\xa4nteen. Paluumatkalla Kidd viimein kohtasi oikean merirosvon, Robert Cullifordin, mutta t\xc3\xa4ll\xc3\xb6in h\xc3\xa4nen miehist\xc3\xb6ns\xc3\xa4 oli jo niin tyytym\xc3\xa4t\xc3\xb6n, ett\xc3\xa4 suurin osa l\xc3\xa4hti mieluummin Cullifordin matkaan kuin auttoi h\xc3\xa4nen vangitsemisessaan. Nyt Kiddill\xc3\xa4 oli en\xc3\xa4\xc3\xa4 niin v\xc3\xa4h\xc3\xa4n miehist\xc3\xb6\xc3\xa4 j\xc3\xa4ljell\xc3\xa4, ett\xc3\xa4 h\xc3\xa4n joutui hylk\xc3\xa4\xc3\xa4m\xc3\xa4\xc3\xa4n aluksensa Adventure Galleyn ja jatkoi matkaa kaappaamallaan Quedagh Merchantilla.\n_START_SECTION_\nMerirosvoussyyt\xc3\xb6kset ja teloitus\n_START_PARAGRAPH_\nMadagaskarilta j\xc3\xa4ljelle j\xc3\xa4\xc3\xa4neen miehist\xc3\xb6ns\xc3\xa4 kanssa Kidd purjehti l\xc3\xa4nteen ja kuuli ensimm\xc3\xa4iset huhut siit\xc3\xa4, ett\xc3\xa4 h\xc3\xa4nt\xc3\xa4 pidet\xc3\xa4\xc3\xa4n merirosvona. H\xc3\xa4n p\xc3\xa4\xc3\xa4tti piilottaa kaappaamansa aluksen jonnekin Karibialle ja osti kyydin New Yorkiin. Kidd halusi selitt\xc3\xa4\xc3\xa4 tekonsa ja osoittaa, ett\xc3\xa4 h\xc3\xa4n oli itse asiassa toiminut kaapparina. Kidd l\xc3\xa4hetti kuvern\xc3\xb6\xc3\xb6ri Bellamontille kirjeen, jossa pyrki selitt\xc3\xa4m\xc3\xa4\xc3\xa4n tekonsa parhain p\xc3\xa4in. Bellamont vastasi Kiddille, ett\xc3\xa4 h\xc3\xa4n pyrkisi hankkimaan kuninkaan anteeksiannon, mik\xc3\xa4li Kidd voisi osoittaa syytt\xc3\xb6myytens\xc3\xa4. Koska Kiddill\xc3\xa4 oli taskussaan ranskalaiset passit kaappaamistaan aluksista, h\xc3\xa4n luotti kykyyns\xc3\xa4 todistaa syytt\xc3\xb6myytens\xc3\xa4._NEWLINE_Kidd saapui vuonna 1699 Bostoniin, jossa kuvern\xc3\xb6\xc3\xb6ri Bellamont lupauksistaan huolimatta kuitenkin vangitsi Kiddin. My\xc3\xb6s Kiddin miehist\xc3\xb6n j\xc3\xa4senet vangittiin my\xc3\xb6hemmin. Vuonna 1700 Kidd l\xc3\xa4hetettiin tuomittavaksi Lontooseen. Kidd toivoi saavansa tukea aatelisilta rahoittajiltaan ja h\xc3\xa4nen matkalleen tukensa antaneelta kuninkaalta. Mutta t\xc3\xa4ss\xc3\xa4 vaiheessa Kiddi\xc3\xa4 pidettiin jo yleisesti merirosvona, eik\xc3\xa4 kukaan korkeassa asemassa oleva halunnut olla en\xc3\xa4\xc3\xa4 miss\xc3\xa4\xc3\xa4n tekemisiss\xc3\xa4 h\xc3\xa4nen kanssaan. Toukokuussa 1701 Kidd todettiin syylliseksi tykkimies William Mooren murhaan ja viiteen merirosvoukseen. H\xc3\xa4net hirtettiin 23. toukokuuta 1701.\n_START_SECTION_\nLegenda Kiddin aarteesta\n_START_PARAGRAPH_\nKiddin mainetta on siivitt\xc3\xa4nyt tarina t\xc3\xa4m\xc3\xa4n k\xc3\xa4tkem\xc3\xa4st\xc3\xa4 aarteesta. 1701 s\xc3\xa4velletyn laulun Captain Kid\'s Farewell to the Seas, or, the Famous Pirate\'s Lament ("Kapteeni Kiddin j\xc3\xa4\xc3\xa4hyv\xc3\xa4iset merelle eli Kuuluisan merirosvon valitusvirsi") mukaan Kidd k\xc3\xa4tki "kaksisataa harkkoa kultaa" ja "moninvertaisesti riikintaalereita". Tarina on inspiroinut kirjailijoita, kuten Edgar Allan Poeta ja Robert Louis Stevensonia._NEWLINE_Kidd todella hautasi pienen aarrearkun Gardiners Islandille New Yorkin osavaltioon Cherry Tree Fieldin\xc3\xa4 tunnettuun paikkaan. Kuvern\xc3\xb6\xc3\xb6ri Bellomont kuitenkin kaivoi sen yl\xc3\xb6s ja l\xc3\xa4hetti Englantiin k\xc3\xa4ytett\xc3\xa4v\xc3\xa4ksi todisteena Kiddi\xc3\xa4 vastaan.\n_START_SECTION_\nMeriarkeologia kapteeni Kiddin j\xc3\xa4ljill\xc3\xa4\n_START_PARAGRAPH_\nKiddin kaappaama Quedagh Merchant -laiva l\xc3\xb6ydettiin Dominikaaniselle tasavallalle kuuluvan pienen Catalina-saaren l\xc3\xa4helt\xc3\xa4 kolmen metrin syvyydest\xc3\xa4 joulukuussa 2007. Dominikaaninen tasavalta on my\xc3\xb6nt\xc3\xa4nyt luvan tutkia hylky\xc3\xa4 tarkemmin._NEWLINE_Adventureksi uskottu hylky l\xc3\xb6ytyi vuonna 2000 Nosy Borahan (ent. Sainte-Marie) edustalta, ja vuonna 2015 hylyst\xc3\xa4 l\xc3\xb6ytyi 50-kiloinen hopeaharkko, joka on alkujaan per\xc3\xa4isin Boliviasta.\n_START_SECTION_\nElokuva\n_START_PARAGRAPH_\nVuonna 2001 kapteeni Kiddin el\xc3\xa4m\xc3\xa4n\xc2\xadvaiheista julkaistiin Charles Vanderpoolin ohjaama dokumentti\xc2\xadelokuva The Quest for Captain Kidd.'